Brande in Kaapse Wynlande woed voort  (Foto: Kaapse Wynland-distriksmunisipaliteit/Facebook) Die Kaapse Wynland-distriksmunisipaliteit bestry steeds twee brande in die omgewing van Worcester, Robertson en Touwsrivier. Die veldbrand wat Saterdag laatmiddag by Agter-Vinkrivier naby Robertson uitgebreek het, woed steeds voort. Dié brand is glo deur weerlig veroorsaak. Brandweerspanne aan die kant van die Montagu/Koo-vallei het gister gereageer nadat daar ŉ opvlamming was. Hulle kon daarin slaag om dié brand onder beheer te bring en sal die area deur die loop van die dag monitor. Aan die Worcester/Robertson-kant sukkel spanne steeds om die brand onder beheer te bring. Daar is ŉ 1 km lange brandlyn in die area agter die Nuyvallei en nog een van omtrent dieselfde lengte wat van Penhill na Worcester beweeg. Die brandlyne is op ongelyke terrein en in ontoeganklike gebiede. Die plantegroei bestaan uit gemengde inheemse plante wat tussen 20 en 30 jaar oud is. Nuwe brandspanne sal hul pogings daarop toespits om te voorkom dat die brandlyne eiendom beskadig. Intussen woed daar ook nog ŉ brand in die berge agter Touwsrivier. Die brandlyn is tans ongeveer 9 km lank en spanne het hul pogings daarop toegespits om skade aan ŉ aantal plase in die omgewing te probeer voorkom. Volgens die munisipaliteit word daar tans gepoog om die plaas Nooitgedacht te beskerm voordat brandspanne na die Imbadi-plaas sal beweeg. Die koel weer deur die nag het brandbestrydingsaktiwiteite gehelp, maar die meestal inheemse karoobos is baie oud, wat weens ouderdom baie maklik brand.